Diari Oficial de la Generalitat Valenciana


Sumari del DOGV 7556, del 25-06-2015 (2015/5884)

RESOLUCIÓ de 15 de juny de 2015, de l'Institut Valencià de Finances, de modificació de la Resolució de 2 de novembre de 2009 per la qual es constituïx el mercat autonòmic de deute públic en anotacions de la Generalitat en la Borsa de Valors de València, a fi de negociar valors de renda fixa emesos per la Generalitat i altres entitats de dret públic dins del seu àmbit territorial.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7556

Data del DOGV
:   25-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5884


Data del document
:   15-06-2015

Organisme emissor
:   Institut Valencià de Finances

Tipus de document
:   Resolució

Anàlisi jurídica

RESOLUCIÓ de 15 de juny de 2015, de l'Institut Valencià de Finances, de modificació de la Resolució de 2 de novembre de 2009 per la qual es constituïx el mercat autonòmic de deute públic en anotacions de la Generalitat en la Borsa de Valors de València, a fi de negociar valors de renda fixa emesos per la Generalitat i altres entitats de dret públic dins del seu àmbit territorial. [2015/5884]  
Per Resolució de 2 de novembre de 2009, de l'Institut Valencià de Finances, es va constituir el mercat autonòmic de deute públic en anotacions de la Generalitat en la Borsa de Valors de València, a fi de negociar valors de renda fixa emesos per la Generalitat i altres entitats de dret públic dins del seu àmbit territorial. Posteriorment, la Resolució de 23 de febrer de 2011, de l'Institut Valencià de Finances, va modificar el paràgraf segon de l'apartat 4 de la Resolució de 2 de novembre mencionada anteriorment.  
El paràgraf primer de l'apartat 4 establix que la gestió i administració del registre comptable, així com la compensació i liquidació dels valors admesos a negociació en el mercat autonòmic de deute públic en anotacions de la Generalitat les durà a terme el Servici d'Anotacions en Compte i Liquidació de la Borsa de Valors de València (SACL) amb la participació de les entitats adherides.  
Amb data 28 d'agost de 2014, es va publicar en el Diari Oficial de la Unió Europea el Reglament (UE) número 909/2014, del Parlament Europeu i del Consell, de 23 de juliol de 2014, sobre la millora de la liquidació de valors en la Unió Europea i els depositaris centrals de valors, pel qual es modifiquen les directives 98/26/CE i 2014/65/UE i el Reglament (UE) número 236/2012.  
Per mitjà del Reglament (UE) número 909/2014, s'establix un nou marc d'actuació i una sèrie de requisits que han de complir les entitats que gestionen o operen sistemes de registre i liquidació de valors per a la seua autorització. L'actual règim d'organització i funcionament del SACL no es correspon amb les directrius del reglament indicat, i la seua adaptació és desproporcionada al negoci i les activitats que du a terme. Per este motiu, borses i mercats espanyols (BME) ha decidit integrar l'activitat de registre i liquidació de valors en la Societat de Gestió dels Sistemes de Registre, Compensació i Liquidació de Valors, SA, com a únic depositari central de valors.  
Atés que, en virtut de l'article 49.1.20.a de l'Estatut d'Autonomia de la Comunitat Valenciana i de l'article 55.5 de la Llei 24/1988, de 28 de juliol, del Mercat de Valors, la Comunitat Valenciana té reconegudes determinades competències en matèria de mercat de valors, l'Institut Valencià de Finances, de conformitat amb allò que s'ha establit en el Decret 63/1988, de 9 de maig, i en el Decret 147/1991, de 29 d'agost, ambdós del Consell de la Generalitat Valenciana, en matèria de borsa de valors, i fent ús de les facultats atribuïdes a la direcció general pel Decret 15/2014, de 24 de gener, del Consell, pel qual s'aprova el Reglament d'organització i funcionament de l'Institut Valencià de Finances, de conformitat amb la resta de normativa d'aplicació general i pertinent, resolc:  
  
Primer  
Modificar el paràgraf primer de l'apartat 4 de la Resolució de 2 de novembre de 2009, de l'Institut Valencià de Finances, per la qual es constituïx el mercat autonòmic de deute públic en anotacions de la Generalitat en la Borsa de Valors de València a fi de negociar valors de renda fixa emesos per la Generalitat i altres entitats de dret públic dins del seu àmbit territorial, que passarà a tindre la redacció següent:  
«La gestió i administració del registre comptable, així com la compensació i liquidació dels valors admesos a negociació en el mercat autonòmic de deute públic en anotacions de la Generalitat, les durà a terme la Societat de Gestió dels Sistemes de Registre, Compensació i Liquidació de Valors, SA, amb la participació de les entitats que hi participen.»  
  
Segon. Entrada en vigor  
Esta resolució entrarà en vigor el dia 30 de juny de 2015.  
  
València, 15 de juny de 2015.- La directora general: Mariona Roger Rull.